O‘zbekiston va Qirgʻiziston Prezidentlari ikki tomonlama hamkorlikning dolzarb masalalarini koʻrib chiqdilar

30.08.2021
30-avgust kuni O‘zbekiston Respublikasi Prezidenti Shavkat Mirziyoyevning Qirgʻiz Respublikasi Prezidenti Sadir Japarov bilan telefon orqali muloqoti boʻlib oʻtdi.
Suhbat avvalida davlat rahbarlari ikki mamlakat mustaqilligining 30-yilligi bilan bir birini dildan qutlab, birodar O‘zbekiston va Qirgʻiziston xalqlariga tinchlik, farovonlik va ravnaq tiladilar.
O‘zbekiston bilan Qirgʻiziston oʻrtasidagi yaxshi qoʻshnichilik va strategik sheriklik munosabatlarini yanada mustahkamlashning dolzarb masalalari koʻrib chiqildi.
Joriy yilning mart oyida Toshkent shahrida oʻtgan oliy darajadagi uchrashuvlar chogʻida erishilgan kelishuvlarni amalga oshirishga alohida e’tibor qaratildi.
Sanoat, qishloq xoʻjaligi, transport va logistika sohalarida aniq kooperatsiya loyihalarini, shuningdek, turizm va madaniy-gumanitar almashinuv dasturlarini ilgari surish maqsadida hukumatlar darajasidagi yaqin hamkorlikni davom ettirish muhim ekani qayd etildi.
Prezidentlar, shuningdek, mintaqa kun tartibidagi, shu jumladan qoʻshni Afgʻonistondagi vaziyatning keskinlashishi bilan bogʻliq masalalarni muhokama qildilar.